CELEX: 32015R1576
Language: lt
Date: 2015-07-06 00:00:00
Title: 2015 m. liepos 6 d. Komisijos deleguotasis reglamentas (ES) 2015/1576, kuriuo iš dalies keičiamos su vynininkystės metodais susijusios Reglamento (EB) Nr. 606/2009 nuostatos ir su tų metodų įrašymu į vyno sektoriuje privalomus pildyti žurnalus susijusios Reglamento (EB) Nr. 436/2009 nuostatos

23.9.2015   
            
            
               LT
            
            
               Europos Sąjungos oficialusis leidinys
            
            
               L 246/1
            
         KOMISIJOS DELEGUOTASIS REGLAMENTAS (ES) 2015/1576
   2015 m. liepos 6 d.
   kuriuo iš dalies keičiamos su vynininkystės metodais susijusios Reglamento (EB) Nr. 606/2009 nuostatos ir su tų metodų įrašymu į vyno sektoriuje privalomus pildyti žurnalus susijusios Reglamento (EB) Nr. 436/2009 nuostatos
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 75 straipsnio 2 dalį ir 3 dalies g punktą ir 147 straipsnio 3 dalies e punktą,
   kadangi:
   
               (1)
            
            
               pagal Komisijos reglamento (EB) Nr. 606/2009 (2) 3 straipsnį leidžiami vynininkystės metodai nustatyti to reglamento I A priede. Tarptautinė vynuogių ir vyno organizacija (angl. OIV) priėmė rezoliucijas, pagal kurias leidžiami trys nauji vynininkystės metodai. Siekiant atsižvelgti į technikos pažangą ir Sąjungos gamintojams suteikti tokias pat galimybes, kaip tos, kuriomis naudojasi trečiųjų šalių gamintojai, Sąjungoje reikėtų leisti taikyti tuos naujus vynininkystės metodus laikantis OIV nustatytų taikymo sąlygų;
            
         
               (2)
            
            
               tam tikrus vynininkystės metodus itin lengva taikyti nesąžiningai, todėl pagal Komisijos reglamento (EB) Nr. 436/2009 (3) 41 straipsnį jie turi būti registruojami žurnaluose. Dėl šios priežasties trys nauji vynininkystės metodai, t. y. vyno apdorojimas taikant membraninę technologiją ir kartu naudojant aktyvintąsias anglis, taip pat polivinilimidazolo–polivinilpirolidono kopolimerų ir sidabro chlorido naudojimas (pastarosios dvi medžiagos yra pagalbinės perdirbimo medžiagos) turėtų būti įrašomi į žurnalus;
            
         
               (3)
            
            
               todėl reglamentai (EB) Nr. 606/2009 ir (EB) Nr. 436/2009 turėtų būti atitinkamai iš dalies pakeisti,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 606/2009 pakeitimas
   Reglamento (EB) Nr. 606/2009 I A priedas iš dalies keičiamas pagal šio reglamento priedą.
   2 straipsnis
   Reglamento (EB) Nr. 436/2009 pakeitimas
   Reglamento (EB) Nr. 436/2009 41 straipsnio 1 dalies pirma pastraipa papildoma šiais punktais:
   
               „x)
            
            
               apdorojimas taikant membraninę technologiją ir kartu naudojant aktyvintąsias anglis;
            
         
               y)
            
            
               polivinilimidazolo–polivinilpirolidono kopolimerų naudojimas;
            
         
               z)
            
            
               sidabro chlorido naudojimas.“
            
         3 straipsnis
   Įsigaliojimas
   Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. liepos 6 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 347, 2013 12 20, p. 671.
   
      (2)  2009 m. liepos 10 d. Komisijos reglamentas (EB) Nr. 606/2009, kuriuo nustatoma tam tikra Tarybos reglamento (EB) Nr. 479/2008 taikymo vynuogių produktų kategorijoms, vynininkystės metodams ir jų apribojimams tvarka (OL L 193, 2009 7 24, p. 1).
   
      (3)  2009 m. gegužės 26 d. Komisijos reglamentas (EB) Nr. 436/2009, kuriuo nustatoma Tarybos reglamento (EB) Nr. 479/2008 taikymo vynuogynų registrui, privalomajam deklaravimui ir rinkai stebėti reikalingos informacijos kaupimui, vyno produktų lydraščiams ir vyno sektoriuje privalomiems pildyti žurnalams tvarka (OL L 128, 2009 5 27, p. 15).
   
      PRIEDAS
      Reglamento (EB) Nr. 606/2009 I A priedas iš dalies keičiamas taip:
      
                  1)
               
               
                  lentelėje įterpiamos šios 53, 54 ir 55 eilutės:
                  
                              1
                           
                           
                              2
                           
                           
                              3
                           
                        
                              Vynininkystės metodas
                           
                           
                              Naudojimo sąlygos
                           
                           
                              Naudojimo apribojimai
                           
                        
                              „53
                           
                           
                              Vyno apdorojimas taikant membraninę technologiją ir kartu naudojant aktyvintąsias anglis, siekiant sumažinti perteklinį 4-etilfenolio ir 4-etilgvajakolio kiekį
                           
                           
                              Vynui 19 priedėlyje nustatytomis sąlygomis
                           
                           
                               
                           
                        
                              54
                           
                           
                              Polivinilimidazolo–polivinilpirolidono kopolimerų (PVI/PVP) naudojimas
                           
                           
                              Misai ir vynui 20 priedėlyje nustatytomis sąlygomis
                           
                           
                              Laikantis 500 mg/l naudojimo apribojimo (kai dedama ir į misą, ir į vyną, bendras kiekis neturi viršyti 500 mg/l)
                           
                        
                              55
                           
                           
                              Sidabro chlorido naudojimas
                           
                           
                              Vynui 21 priedėlyje nustatytomis sąlygomis
                           
                           
                              Laikantis 1 g/hl naudojimo apribojimo; vyne liekanų turi būti mažiau negu 0,1 mg/l (sidabro)“
                           
                        
            
                  2)
               
               
                  pridedami šie 19, 20 ir 21 priedėliai:„
                     19 priedėlis
                     
                        Vyno apdorojimo taikant membraninę technologiją ir kartu naudojant aktyvintąsias anglis, siekiant sumažinti perteklinį 4-etilfenolio ir 4-etilgvajakolio kiekį, reikalavimai
                     
                     Apdorojimo tikslas yra sumažinti mikrobinės kilmės 4-etilfenolio ir 4-etilgvajakolio, dėl kurių susidaro organoleptiniai defektai ir kurie maskuoja vyno aromatus, kiekį.
                     Reikalavimai:
                     
                                 1)
                              
                              
                                 už procesą turi būti atsakingas vynininkystės specialistas arba kvalifikuotas techninis darbuotojas;
                              
                           
                                 2)
                              
                              
                                 procesas turi būti įrašytas į Reglamento (ES) Nr. 1308/2013 147 straipsnio 2 dalyje nurodytą registrą;
                              
                           
                                 3)
                              
                              
                                 naudojamos membranos turi atitikti reglamentų (EB) Nr. 1935/2004 ir (EB) Nr. 10/2011 reikalavimus, taip pat jiems įgyvendinti priimtas nacionalines nuostatas. Jos turi atitikti OIV paskelbto Tarptautinio vynininkystės kodekso reikalavimus.
                              
                           
                  
                     20 priedėlis
                     
                        Polivinilimidazolo–polivinilpirolidono kopolimerams (PVI/PVP) taikomi reikalavimai
                     
                     PVI/PVP naudojimo tikslas yra užkirsti kelią defektams, kurie susidaro dėl per didelio metalų kiekio, ir sumažinti nepageidaujamą didelę metalų koncentraciją.
                     Reikalavimai:
                     
                                 1)
                              
                              
                                 kopolimerai turi būti pašalinami filtruojant ne vėliau kaip dvi dienos nuo tada, kai jų buvo įdėta, atsižvelgiant į atsargumo principą;
                              
                           
                                 2)
                              
                              
                                 jei misos yra drumstos, kopolimero turi būti dedama ne anksčiau kaip likus dviems dienoms iki filtravimo;
                              
                           
                                 3)
                              
                              
                                 už procesą turi būti atsakingas vynininkystės specialistas arba kvalifikuotas techninis darbuotojas;
                              
                           
                                 4)
                              
                              
                                 procesas turi būti įrašytas į Reglamento (ES) Nr. 1308/2013 147 straipsnio 2 dalyje nurodytą registrą;
                              
                           
                  
                     21 priedėlis
                     
                        Sidabro chloridui taikomi reikalavimai
                     
                     Sidabro chloridas vynui apdoroti naudojamas tada, kai norima pašalinti su vyno fermentacija ir laikymu susijusius neįprastus kvapus (atsiradusius dėl redukcijos reakcijų, kurioms būdingas vandenilio sulfido ir tiolių susidarymas).
                     Reikalavimai:
                     
                                 1)
                              
                              
                                 už procesą turi būti atsakingas vynininkystės specialistas arba kvalifikuotas techninis darbuotojas;
                              
                           
                                 2)
                              
                              
                                 procesas turi būti įrašytas į Reglamento (ES) Nr. 1308/2013 147 straipsnio 2 dalyje nurodytą registrą;
                              
                           
                                 3)
                              
                              
                                 į vyną dedamas sidabro chloridas turi būti naudojamas su inertine pagalbine medžiaga, pavyzdžiui, diatomitu (infuzorine žeme), bentonitu, kaolinu ir kt. Susidariusios nuosėdos turi būti pašalinamos bet kokiu tinkamu fiziniu procesu ir tvarkomos specializuotame sektoriuje.
                              
                           “